27 એપ્રિલ શુક્રવારે બંને દેશોના નેતાઓ વચ્ચે શિખર પરિષદ યોજાઈ અને ત્યારબાદ સંયુક્ત નિવેદન જાહેર કરવામાં આવ્યા તેનો સાર આ હેડલાઇન્સમાં આવી જાય છે. ઉત્તર કોરિયા અને દક્ષિણ કોરિયા વચ્ચે 1953 યુદ્ધ સ્થગિત કરાયું અને સરહદને સ્થિર કરી દેવાઈ. તેમાં કેટલીક જગ્યાએ ગામની વચ્ચેથી સરબદ પસાર થતી હતી. આવું જ એક ગામ પોનમુનજોમ, જેમાં શેરીની વચ્ચે સરહદ પડે છે. (ભારત બાંગલાદેશ, ભારત બર્મા તથા વિશ્વમાં કેટલીક જગ્યાએ ઘરની વચ્ચેથી સરહદ પસાર થતી હોય છે.) આ ગામને શાંતિસ્થળ ગણવામાં આવે છે. બંને દેશો વચ્ચેના અધિકારીઓ અહીં એકબીજાને જરૂર પડ્યે મળતા રહે. ઉત્તર કોરિયાના નેતા કિમ જોંગ-ઉન આવ્યા, શેરીની વચ્ચે આવેલી પાળીની પેલી તરફ ઊભા રહ્યા, આ તરફ સ્વાગત કરવા માટે દક્ષિણ કોરિયાના મૂન જે-ઇન ઊભા હતા. મૂને હાથ લંબાવ્યો અને કિમ હાથ પકડીને પાળીને ઠેકીને આ તરફ આવ્યા અને ફ્લેશના ઝબકારા થવા લાગ્યા.